FI Euroopan unionin virallinen lehti CE 88/485

(2004/C 88 E/0498)

KIRJALLINEN KYSYMYS E-0091/04

esittäjä(t): Ilka Schröder (GUE/NGL) komissiolle

(21. tammikuuta 2004)

Aihe: Hamas-järjestön liittäminen terroristijärjestöjen luetteloon ja tämän seuraukset

Euroopan unioni on luokitellut syyskuusta 2003 lähtien palestiinalaisen Hamas-järjestön kokonaisuudessaan terroristijärjestöksi (yhteinen kanta 2003/651/YUTP (1)). Järjestön sotilaallinen siipi Izz al-Din al-Quassem on luokiteltu terroristijärjestöksi jo joulukuusta 2001 lähtien. Yhteisen kannan 2001/931/YUTP (2) mukaan kyseiseen luetteloon liittäminen merkitsee rahoituksen lähteiden ja taloudellisten resurssien jäädyttämistä sekä edellyttää jäsenvaltioiden toisilleen antamaa tukea ja rikosasioissa toteutettavaa poliisiyhteistyötä ja oikeudellista yhteistyötä terroritekojen torjumiseksi. Asetuksen (EY) N:o 2580/2001 (3) mukaan luetteloon kuuluvien henkilöiden ja järjestöjen rahoituksen lähteet ja taloudelliset resurssit jäädytetään. Lisäksi käyttöön ei saa ottaa uusia rahoituslähteitä (humanitäärisiä tarkoituksia lukuun ottamatta).

Komission jäsenen Christopher Pattenin mukaan luetteloon kuuluminen merkitsee, että jäsenvaltiot antavat toisilleen ”mahdollisimman paljon apua” terrorismin ehkäisemisessä ja torjumisessa poliisiyhteistyön ja rikosoikeudellisen yhteistyön kautta ja rajoittavat rahoittamista asetuksessa (EY) N:o 2580/2001 tarkoitetulla tavalla (vrt. Pattenin vastaus Theresa Villiersin esittämään kirjalliseen kysymykseen E-2774/03 (4)).

1. Mihin konkreettisiin toimiin jäsenvaltiot ovat ryhtyneet joulukuusta 2001 lähtien rahoituslähteiden jäädyttämiseksi sekä poliisiyhteistyön ja rikosoikeudellisen yhteistyön hyväksi? a) Mitä suuruusluokkaa ovat jäädytetyt rahoituslähteet? b) Mitä ”mahdollisimman paljon apua” tarkoittaa käytännössä?

2. Miten komissio on soveltanut neuvoston syyskuussa 2003 tekemää päätöstä a) oikeudellisesta b) toimeenpanon näkökulmasta?

3. Koskeeko neuvoston Hamas-järjestöstä tekemä päätös myös Hamasin jäsenten ylläpitämää sosiaalisten palvelulaitosten verkostoa? Missä unionin jäsenvaltioissa on luvallista kerätä varoja a) Hamasille b) Hamasin sosiaalisille verkostoille myös neuvoston syyskuussa 2003 tekemän päätöksen jälkeen?

4. Missä jäsenvaltiossa on toteutettu lukumäärältään eniten tai laajimpia toimia? Mitkä jäsenvaltiot eivät ole ryhtyneet mihinkään toimiin?

5. Millaisia tuloksia on saatu aikaan terroritekojen torjunnassa sen jälkeen, kun Hamas sisällytettiin terroristijärjestöjen luetteloon?

Christopher Pattenin komission puolesta antama vastaus

(12. maaliskuuta 2004)

Komissio huomauttaa, että Hamas-järjestö liitettiin terroristijärjestöjen luetteloon neuvoston yksimielisestä päätöksestä. Koska päätös perustuu sopimukseen Euroopan unionista (15 ja 34 artiklaan), jäsenvaltioiden on varmistettava, että niiden kansallinen politiikka on yhteisen kannan mukaista.

Komissio on saanut sen käsityksen, että arvoisa parlamentin jäsen on esittänyt edellä mainitut kysymykset myös neuvostolle (kirjallinen kysymys E-0090/04), ja se viittaa neuvoston vastaukseen poliisiyhteistyötä ja oikeudellista yhteistyötä koskeviin jäsenvaltioiden toimiin kuten oikeusviranomaisten antamiin jäädyttämis-määräyksiin, liittyvien tietojen osalta. Olisi kuitenkin lisättävä, että poliisiyhteistyön ja oikeudellisen yhteistyön erityistoimenpiteiden toteuttamisesta terrorismin torjumiseksi 19 päivänä joulukuuta 2002 tehty neuvoston päätös 2003/48/YOS (5) hyväksyttiin yhteisen kannan 2001/931/YUTP 4 artiklan mukaisesti. Päätöksellä pyritään parantamaan poliisiyhteistyötä ja oikeudellista yhteistyötä ”terrorismirikoksissa”, joissa ”on osallisena luettelossa olevia henkilöitä, ryhmiä tai yhteisöjä”, sekä varmistamaan erityisesti, että Europol ja Eurojust saavat tehtäviensä hoitamiseen tarvittavat tiedot. Jäsenvaltioiden on myös toteutettava tarvittavat toimenpiteet perustaakseen yhteisiä tutkintaryhmiä sellaisten terrorismirikosten tutkimiseksi, joissa on osallisena luettelossa olevia henkilöitä, ryhmiä tai yhteisöjä, sekä varmistettava, että keskinäistä oikeusapua ja tuomioiden tunnustamista ja täytäntöönpanoa koskevat pyynnöt käsitellään kiireellisinä.

Tiettyihin henkilöihin ja yhteisöihin kohdistuvista erityisistä rajoittavista toimenpiteistä terrorismin torjumiseksi 27 päivänä joulukuuta 2001 annettua neuvoston asetusta (EY) N:o 2580/2001 sovelletaan sellaisenaan kaikissa jäsenvaltioissa, ja siinä kielletään muun muassa lahjoitukset Hamas-järjestölle (2 artiklan 1 kohdan b alakohta). Asetuksessa myös säädetään, että yhteisön lainkäyttövallan alaisten tahojen on jäädytettävä Hamas-järjestölle kuuluvat varat ja rahoituksen lähteet. Komissio ei kuitenkaan ole saanut tietoja siitä, että yhteisöstä olisi löydetty Hamas-järjestölle kuuluvia tilejä.

Asetuksessa (EY) N:o 2580/2001 ei vaadita Hamas-järjestöön mahdollisesti yhteydessä olevien henkilöiden varojen tai rahoituksen lähteiden jäädyttämistä, ellei näitä henkilöitä mainita luettelossa. On kuitenkin pantava merkille, että asetuksessa kielletään varojen ja taloudellisten resurssien luovuttaminen luettelossa mainittujen henkilöiden, ryhmien tai yhteisöjen, kuten Hamas-järjestön, käyttöön tai niiden hyväksi. Kielto koskee myös varojen luovuttamista käyttöön välillisesti. Lisäksi asetuksessa kielletään osallistuminen sellaisiin toimiin, joiden tavoitteena on tämän kiellon kiertäminen.

Komission tietojen mukaan jäsenvaltiot tutkivat parhaillaan, tulisiko tiettyihin Hamas-järjestöön mahdollisesti yhteydessä oleviin henkilöihin, ryhmiin ja yhteisöihin kohdistaa asetuksen (EY) N:o 2580/2001 mukaisia taloudellisia rajoituksia Hamas-järjestön terroritekojen rahoittamisen tyrehdyttämiseksi. Komissio on myös ymmärtänyt, että nimien julkaiseminen tässä vaiheessa voisi vaarantaa tutkimukset.

(1) EUVL L 229, 13.9.2003, s.42.

(2) EYVL L 344, 28.12.2001, s. 93.

(3) EYVL L 344, 28.12.2001, s. 70.

(4) EUVL C 70 E, 20.3.2004, s. 140.

(5) EYVL L 16, 22.1.2003.